PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Covid-19 pandēmijas uzliesmojums ir manījis daudzgadu ekonomikas perspektīvas gan Eiropas Savienībā, gan pasaulē. Covid-19 krīzes īstermiņa ietekme atsevišķās dalībvalstīs būs atkarīga no pārvietošanās ierobežojumu ilguma un stingruma pakāpes, kā arī izlaides un ekonomikas politikas pasākumu kombinācijas, kas īstenoti, lai mazinātu krīzes tūlītējo ietekmi. Krīzes vidējā termiņa un ilgtermiņa ietekme būs atkarīga no ekonomikas noturības. Ņemot vērā atšķirības īstermiņa ietekmē uz ekonomiku un pieejamās iespējas politikas jomā, ir reāls risks, ka, nerīkojoties politiski izlēmīgi, Covid-19 krīze Savienībā izraisīs vēl lielākas novirzes.

Pakāpeniski atceļot pārvietošanās ierobežojumus, ir nepieciešams stratēģiski plānot atveseļošanu, atdzīvinot ekonomiku un atgriežoties pie virzības uz ilgtspējīgu izaugsmi. Lai to panāktu, ir jāatbalsta publiski un privāti ieguldījumi, kā arī jāuzlabo dalībvalstu reformu īstenošanas centieni nolūkā novērst šo valstu ekonomiku sociālos un ekonomiskos trūkumus, uzlabot noturību un sekmēt atgriešanos uz ilgtspējīgas izaugsmes ceļa. Tāpēc dalībvalstu reformu īstenošanas laikā ir ļoti svarīgi turpināt sniegt ievērojamu tehnisko atbalstu, lai nostiprinātu to administratīvās spējas sagatavot un īstenot reformas, kas sekmēs noturību un balstīs atveseļošanu.

Šajā regulā tiek rosināts izveidot neatkarīgu tehniskā atbalsta instrumentu, kas pieejams visām dalībvalstīm un kas aizstāj Strukturālo reformu atbalsta programmu (SRAP). Tehniskā atbalsta instruments nodrošinās, ka Komisija var turpināt uz vietas sniegt individuāli pielāgotas zināšanas, lai panāktu, ka dalībvalstīm ir vajadzīgās institucionālās un administratīvās spējas izstrādāt un īstenot izaugsmi sekmējošas reformas un ka tās spēj uzlabot Eiropas ekonomiku noturību, izmantojot efektīvas un labi funkcionējošas administratīvās struktūras. Tāpēc, līdzīgi kā Strukturālo reformu atbalsta programmas gadījumā, tā mērķis būs atbalstīt to dalībvalstu iestāžu darbu, kuras iesniegušas attiecīgu pieprasījumu, reformu procesa posmu vai konkrētu fāžu īstenošanā. Lai darbs noritētu lietderīgāk un likumdevēji pēc iespējas ātrāk vienotos, šīs regulas priekšlikums pamatojas uz tehniskā atbalsta instrumenta, kas norādīts Komisijas priekšlikumā par Reformu atbalsta programmas (RAP) izveidi, jaunāko teksta redakciju, par ko likumdevēji ir sprieduši pēdējo mēnešu laikā. Priekšlikums par Reformu atbalsta programmu tika atsaukts. 2018. gada 31. maijā Komisija rosināja Reformu atbalsta programmu 2021.–2027. gada daudzgadu finanšu shēmas (DFS) nozaru programmu priekšlikumu saistībā. Minētais priekšlikums ietvēra tehniskā atbalsta instrumentu, kura mērķis bija atbalstīt dalībvalstu centienus uzlabot strukturālo reformu īstenošanu saistībā ar Eiropas pusgadu. Šā priekšlikuma teksts tika apspriests Padomē Somijas un Horvātijas prezidentūras laikā, un Padomē par šo instrumentu tika panākta principiāla vienošanās. Vienlaikus Eiropas Parlaments izskatīja Komisijas priekšlikumu par Reformu atbalsta programmu un 2020. gada 20. aprīlī iesniedza ziņojuma projektu. Lai reaģētu uz Covid-19 krīzes radītajām problēmām, Komisija vienlaikus nāca klajā ar regulas priekšlikumu par Atveseļošanas un noturības mehānismu, kas nodrošinās liela mēroga finansiālo atbalstu publiskiem ieguldījumiem un reformām, kuras padarīs dalībvalstu ekonomikas daudz noturīgākas un labāk sagatavotākas nākotnei. No tehniskā atbalsta instrumenta var sniegt atbalstu dalībvalstīm, lai saskaņā ar Atveseļošanas un noturības mehānismu sagatavotu un īstenotu atjaunošanas un noturības plānus.

•Atbilstība pašreizējiem politikas noteikumiem attiecīgajā politikas jomā

Tehniskā atbalsta instruments ļauj Komisijai atbalstīt dalībvalstu iestāžu centienus izstrādāt reformas atbilstoši to prioritātēm un uzlabot to spēju izstrādāt un īstenot reformu politiku un stratēģijas, kā arī izmantot līdzbiedru paraugpraksi un labākos piemērus. Tehniskais atbalsts būs jo īpaši vajadzīgs pēc krīzes. Tāpēc šis priekšlikums pienācīgi papildina to pasākumu kopumu, ko Komisija ir rosinājusi, lai novērstu Covid-19 pandēmijas ekonomiskās sekas, proti, Atveseļošanas un noturības mehānismu, programmu REACT EU strukturālo un kohēzijas fondu satvarā, grozītos priekšlikumus par Eiropas Stratēģisko investīciju fondu (ESIF) un programmu InvestEU, dažādu tādu pasākumu klāstu, kas izstrādāts, reaģējot uz Covid-19 pandēmiju, piemēram, Investīciju iniciatīva reaģēšanai uz koronavīrusu.

Tehniskā atbalsta instruments pamatojas uz labajiem SRAP rezultātiem — labuma guvējas dalībvalstis par šo programmu pastāvīgi ir sniegušas pozitīvas atsauksmes un pēc tās līdzekļiem ir bijis pārmērīgi liels pieprasījums, ņemot vērā iepriekšējās kārtās pieejamos budžeta līdzekļus (piemēram, 2019. gadā kārtā tika iesniegti 508 pieprasījumi par kopējo vērtību 194 miljoni EUR, no kuriem varēja atlasīt 263 pieprasījumus par 79,3 miljoniem EUR, bet 2020. gadā kārtā tika iesniegti 609 pieprasījumi par kopējo vērtību 250 miljoni EUR, no kuriem varēja atlasīt 228 pieprasījumus par 84,7 miljoniem EUR). Tehniskā atbalsta instruments ir izstrādāts kā pašreizējās SRAP programmas turpinājums, ir konsekvents un saskaņots un papildinās pašreizējos spēju veidošanas un tehniskās palīdzības resursus, kas ir pieejami saskaņā ar citām Savienības finansēšanas programmām. Kohēzijas politikas ietvaros pieejamā tehniskā palīdzība ir paredzēta, lai palīdzētu ieinteresētajām personām īstenot Savienības finansētas programmas un projektus, sniedzot finansiālu atbalstu sagatavošanai, pārvaldībai, novērtēšanai, uzraudzībai, revīzijai un kontrolei, kas ir iespējama, izmantojot Eiropas Reģionālās attīstības fondu (ERAF), Eiropas Sociālajam fondu (ESF) un Kohēzijas fondu. Šajā kontekstā pieejamās tehniskās palīdzības mērķis ir veidot spējas Savienības līdzekļu pārvaldībai un no Savienības fondiem līdzfinansētu projektu īstenošanai, tādējādi sekmējot šo fondu līdzekļu apguvi. Tehniskās palīdzības centrs, kas pieejams programmas InvestEU ietvaros, ir galvenokārt vērsts uz lielu (privātu) ieguldījumu projektu sagatavošanu, kas neietver strukturālas reformas. Savukārt tehniskā atbalsta instrumenta mērķis ir sniegt atbalstu administratīvo spēju veidošanai un ilgtermiņa strukturālajām reformām, tādējādi radot pievienoto vērtību un pienācīgi papildinot esošo palīdzību, kas tiek sniegta saskaņā ar dažādām nozaru Savienības programmām, un pasākumus, kuru īstenošanu finansē no Savienības līdzekļiem.

Šis instruments arī atbilst Eiropas pusgada politikas pamatnostādnēm, jo ar tā palīdzību tiek sniegts tehnisks atbalsts valstīm paredzētu ieteikumu īstenošanai šajā kontekstā.

•Atbilstība citiem Savienības politikas dokumentiem

Šis priekšlikums ir saderīgs ar citiem Eiropas Savienības politikas dokumentiem, kā arī papildina un nodrošina sinerģijas ar šiem dokumentiem.

Priekšlikuma par Atveseļošanas un noturības mehānisma izveidi mērķis ir piedāvāt finansiālu atbalstu publiskiem ieguldījumiem un reformām, jo īpaši zaļās un digitālās pārkārtošanās jomā, lai ekonomikas kļūtu noturīgākas un labāk sagatavotākas nākotnei.

Tehniskā atbalsta instruments papildinās priekšlikumu, ar ko izveido Atveseļošanas un noturības mehānismu, jo no tā tiks sniegts atbalsts dalībvalstu administratīvo spēju nostiprināšanai, kā arī tādu atveseļošanas un noturības plānu sagatavošanai un īstenošanai šajā kontekstā, kur izklāstītas reformas un ieguldījumi, kas tiks finansēti saskaņā ar Atveseļošanas un noturības mehānismu, un plašākā mērogā arī valstu reformu pasākumu, kas saistīti ar zaļo un digitālo pārkārtošanos, īstenošanai.

2.JURIDISKAIS PAMATS, SUBSIDIARITĀTE UN PROPORCIONALITĀTE

•Juridiskais pamats